**KOMORA MAGISTARA FARMACIJE TUZLANSKOG KANTONA**

**P R A V I L N I K**

**O DODJELI NOVČANE POMOĆI ČLANOVIMA KOMORE I NJIHOVIM ČLANOVIMA UŽE PORODICE**

Broj: 01-785/18.

Datum: 04.10.2018. godine.

Na osnovu člana 35. stav 3. alineja 5. Statuta Komore magistara farmacije Tuzlanskog kantona, Upravni odbor Komore na svojoj VII redovnoj sjednici održanoj 04.10.2018. godine donosi:

**P R A V I L N I K**

**O DODJELI NOVČANE POMOĆI ČLANOVIMA KOMORE I NJIHOVIM ČLANOVIMA UŽE PORODICE**

**I. OPĆE ODREDBE**

Član 1.

Ovim Pravilnikom o dodjeli pomoći članovima Komore i njihovim članovima uže porodice (dalje u tekstu: Pravilnik) određuju se izvori sredstava, namjena i visina, uvjeti te postupak za dodjelu pomoći članovima Komore magistara farmacije Tuzlanskog kantona (dalje u tekstu: Komora) i njihovim članovima uže porodice.

Član 2.

Za dodjelu pomoći iz člana 1. ovog Pravilnika, Komora osniva poseban Fond (u daljnjem tekstu: Fond).

Član 3.

Sredstva Fonda osiguravaju se iz :

- ukupno ostvarenih prihoda od članarine i upisnine u tekućoj godini, sukladno finansijskom planu Komore,

- dobrovoljnih priloga članova Komore i drugih fizičkih i pravnih osoba, i poklona;

- ostalih finansijskih sredstava Komore.

Član 4.

Nadzor nad sredstvima Fonda obavlja Nadzorni odbor Komore.

**III. NOVČANA POMOĆ**

Član 5.

Novčana pomoć isplaćuje se članu Komore, odnosno članu njegove uže porodice jednokratno i nepovratno.

Član 6.

Pravo na dodjelu novčane pomoć ima svaki član Komore koji je u članstvu minimalno 6 (šest) mjeseci, uredno plaća članarinu, ima važeće Odobrenje za samostalan rad (licencu) Komore magistara farmacije TK i ima prebivalište u BiH.

Pored člana Komore iz stava 1. ovog člana, pravo na novčanu pomoć ima i njegov član uže porodice.

Članovima uže porodice iz stava 2. ovog člana smatra se: suprug/supruga i dijete/djeca člana Komore koji s njim žive u zajedničkom domaćinstvu.

Član 7.

Osobi iz člana 6. ovog Pravilnika pripada pravo na pokriće troškova zdravstvenih potreba koje su utvrđene na osnovu odgovarajuće dokumentacije te koje nisu plaćene osnovnim, dopunskim ili privatnim zdravstvenim osiguranjem.

Pravo na novčanu pomoć pripada članu Komore u slučaju:

1. nastanka teže bolesti člana Komore zbog koje je na bolovanju najmanje šest (6) mjeseci (izuzev porodiljskog odsustva), – u iznosu do 1000,00KM neto;
2. nastanka iznimno teške bolesti (malignih oboljenja i slično) člana Komore ili člana uže porodice koja iziskuje skupo liječenje, kao i liječenje u inozenmstvu – u iznosu do 2000,00 KM neto;

Molba iz tačke 2. može se obnoviti jednom godišnje.

1. nastanka invaliditeta u postotku većem od 80%, utvrđenog rješenjem nadležnog tijela, u visini do 500,00 KM,
2. smrti člana uže porodice, u visini od 300,00 KM, ako je član Komore nezaposlen;
3. nastanka invaliditeta maloljetnog izdržavanog djeteta u postotku većem od 50%, utvrđenog rješenjem nadležnog tijela, u visini do 500,00KM,
4. pomoć članu Komore za nabavku ortopedskih i drugih pomagala i za nabavku neophodnih lijekova u inozemstvu, za svoje potrebe i potrebe člana uže porodice - u iznosu do1000,00 KM.

Pravo na novčanu pomoć u slučaju stava 2. ovog člana pod točkom 1. ovlaštenik ima pravo ostvariti najviše jedanput po istoj osnovi odnosno po istoj dijagnozi bolesti.

Sve pomoći iz stava 2. ovog člana isplaćuju se u neto iznosu na transakcijski račun podnosioca zahtjeva.

Član 8.

Pravo na jednokratnu nepovratnu pomoć Komore pripada članovima uže porodice člana Komore u slučaju smrti nezaposlenog člana Komore, u iznosu od 300,00 KM.

Član 9.

Prilikom utvrđivanja visine novčane pomoći, Upravni odbor će obvezno uzeti u obzir:

* visinu prihoda člana Komore,
* prihode članova uže porodice,
* imovinsko stanje porodice.

**IV. POSTUPAK ZA DODJELU NOVČANE POMOĆI**

Član 10.

Odluku o dodjeli novčane pomoći članu Komore u skladu sa ovim Pravilnikom donosi Upravni odbor Komore.

Članovi Upravnog odbora u svom radu dužni su se pridržavati načela savjesnosti i poštenja te obavljati svoje dužnosti uredno i kvalitetno.

Članovi Upravnog odbora dužni su sve informacije koje saznaju u obavljanju svojih dužnosti čuvati kao tajnu te ih ne smiju iznositi niti na bilo koji način učiniti dostupnim trećim osobama.

Ukoliko je podnositelj zahtjeva član Upravnog odbora ili je član Upravnog odbora s podnositeljem zahtjeva srodnik po krvi u ravnoj liniji, a u pobočnoj do četvrtog stepena zaključno, bračni drug, srodnik po tazbini do drugog stepena zaključno, i po prestanku braka, Predsjednik Upravnog odbora donijet će odluku o njegovom izuzeću.

Osim u slučajevima iz stava 4. ovog člana, odluka o izuzeću člana Upravnog odbora može se donijeti i u slučajevima ako postoji neka druga okolnost koja dovodi u sumnju njegovu nepristrasnost.

Ako pojedini član Upravnog odbora smatra da postoje okolnosti koje dovode u sumnju njegovu nepristrasnost, obavijestii će o tome predsjednika Upravnog odbora koji će odlučiti o izuzeću.

Član 11.

Član Komore podnosi pisanu molbu za dodjelu pomoći Upravnom odboru. Molbi se prilaže odgovarajuća dokumentacija kojom se dokazuje osnova za traženje novčane pomoći.

Dokumentaciju iz stava 1. ovog člana, podnositelj zahtjeva dužan je priložiti u ovjerenoj fotokopiji, ne starijoj od 6 (šest) mjeseci, i to:

1. za osnovu pod tačkom 1. iz stava 2. člana 7. ovog Pravilnika – potvrda ljekara opće/porodične medicine i potvrda Zavoda za zdravstveno osiguranje Tuzlanskog kantona,

2. za osnovu pod tačkom 2. iz stava 2. člana 7. ovog Pravilnika – potvrda i preporuka ljekara opće/porodične medicine/ljekara specijaliste, nalaz i mišljenje konzilijarne komisije (ili slično) i potvrda Zavoda za zdravstveno osiguranje Tuzlanskog kantona, i vjenčani list ili izvod iz matice vjenčanih (bračni drug) ili rješenje nadležnog tijela i rodni list ili izvod iz matice rođenih (dijete),

3. za osnovu pod tačkom 3. iz stava 2. člana 7. ovog Pravilnika – rješenje nadležnog tijela (za člana) ili rješenje nadležnog tijela

4. za osnovu pod tačkom 4. iz stava 2. člana 7. ovog Pravilnika – smrtni list ili izvod iz matice umrlih, i vjenčani list ili izvod iz matice vjenčanih, ili rodni list ili izvod iz matice rođenih i uvjerenje Zavoda za zapošljavanje o nezaposlenosti člana Komore,

5. za osnovu pod tačkom 5. iz stava 2. člana 7. ovog Pravilnika – rješenje nadležnog tijela i rodni list ili izvod iz matice rođenih,

6. za osnovu pod tačkom 6. iz stava 2. člana 7. ovog Pravilnika – nalaz i mišljenje ljekara specijaliste,

7. za osnovu iz člana 8. ovog Pravilnika – smrtni list ili izvod iz matice umrlih i vjenčani list ili izvod iz matice vjenčanih (bračni drug), odnosno smrtni list ili izvod iz matice umrlih i rodni list ili izvod iz matice rođenih(dijete), i uvjerenje Zavoda za zapošljavanje o nezaposlenosti za umrlog člana Komore (u oba slučaja);

Uz dokumentaciju iz stava 2. ovog člana molbi se prilaže i - fotokopija Lične karte i fotokopija tekućeg računa podnositelja zahtjeva.

Pisana molba iz stava 1. ovog člana podnosi se najkasnije u roku od šest (6) mjeseci od dana nastanka okolnosti, odnosno razloga radi kojih se ista podnosi.

U slučaju da je molba nepotpuna, Upravni odbor će zaključkom od podnositelja zatražiti da istu nadopuni u roku od 15 dana od dana prijema zaključka.

Ako podnositelj zahtjeva u zadanom roku ne dostavi traženo, smatrat će se da molba nije niti podnesena, a Upravni odbor će donijeti odluku kojom će molbu odbaciti.

Upravni odbor će donijeti odluku o podnesenoj molbi u roku od 60 dana od dana predaje urednog i potpunog zahtjeva.

Podnositelj molbe koji nije zadovoljan odlukom Upravnog odbora može u roku od 15  dana od donošenja odluke ili obavještenja podnijeti prigovor Upravnom odboru za preispitivanje odluke.

O prigovoru se mora razmotriti u roku od 30 dana od dana prijema .

Odluka Upravnog odbora donesena na ovaj način je konačna.

Član 12.

Ako sredstva Fonda u trenutku odlučivanja o molbi nisu dovoljna za podmirenje svih primljenih molbi, Upravni odbor donijet će zaključak o djelimičnom udovoljenju ili nemogućnosti udovoljenja molbi zbog nedostatka sredstava.

Isplata novčane pomoći predviđene ovim Pravilnikom realizirat će se prema redoslijedu podnošenja, čim se za to steknu finansijski preduvjeti.

Iznimno od stava 2. ovog člana, neće se poštivati redoslijed podnošenja molbi ukoliko je to neophodno radi zaštite života ili teškog oboljenja podnositelja zahtjeva.

Član 13.

Komora je obvezna voditi evidenciju o svim zaprimljenim molbama za dodjelu novčane pomoći i o dodijeljenim novčanim pomoćima.

O evidencijama iz stava 1. ovog člana podnosi se izvještaj Nadzornom odboru jedanput godišnje.

**V. PRIJELAZNE I ZAVRŠNE ODREDBE**

Član 14.

Molbe koje su zaprimljene prije stupanja na snagu ovog Pravilnika, razmatrat će se po odredbama ovog Pravilnika.

Član 15.

Ovaj Pravilnik stupa na snagu danom donošenja i objavit će se na Web stranici Komore.

**PREDSJEDNICA**

**UPRAVNOG ODBORA KOMORE**

**Dženita Mišić, mr.ph.**

**Dženita Mišić, mr.ph.**

**Aida Smajić, mr.ph.**

Broj: 01-785/18.

Datum: 04.10.2018. godine.